La propuesta trátase d’un xuegu nel qu’hai que combinar siete lletres pa formar pallabres y ye una adaptación del popularizáu xuegu del New York Times, Spelling Bee.
#000003
La creacióndel xuegu na so versión n’asturianu foi trabayu d’un equipu dirixíu por Inaciu Galán, cola xestión dixital a cargu del informáticu Óscar David Colorado Espina y col diseñu gráficu, basáu na idea del xuegu como un caxellu d’abeyes y de l’abeya Olaya como símbolu, pol reputáu ilustrador Enrique Carballeira. Amás, cuntaron cola collaboración de los creadores de la versión catalana del mesmu. L’Academia de la Llingua Asturiana collaboró tamién apurriendo’l corpus del diccionariu normativu de la institución, que ye la base na construcción de pallabres.
#000005
Les normes del xuegu esixen formar pallabres coles lletres del caxellu, siete, pueden repitise y que se renueven cada nueche a les doce, pa dar entamu a un xuegu nuevu. La lletra del caxellu del mediu ye d’usu obligatoriu en toles pallabres que se faigan, qu’han tener un mínimu de trés lletres.
#000006
De los verbos almítense namás los infinitivos (non les formes conxugaes). De los nomes y axetivos almítense les formes masculines, non les formes femenines y neutres, nin los plurales, pel momentu, anque l’equipu ta trabayando p’ameyorar esta opción. Nun s’almiten nomes propios; namás pallabres que tean dientro del Diccionariu de la llingua asturiana de l’Academia de la Llingua Asturiana (DALLA).
#000007
Pa recoyer “la collecha de puntos”, les pallabres de 3 lletres dan 1 puntu, les de 4 lletres, 2 puntos y de magar les 5 lletres, tantos puntos como lletres tenga la palabra. Cada xuegu inclúi lo menos una ‘cortía’ na que s’usen toles lletres y con cada cortía’l xuegu date 10 puntos estra. El términu “cortía” provién del ámbitu de l’apicultura y fai referencia a la cantidá de miel que se saca al capar o cortar un caxellu.
#000008
El xuegu ta disponible de baldre y adáptase perbién al usu dende’l móvil, permitiendo volver sobre’l xuegu a lo llargo del día y facer por consiguir toles pallabres posibles.
#000009
Pa Inaciu Galán, coordinador de Caxellu: “esta ye una oportunidá d’ufrir un xuegu interesante y formativu a la sociedá, que pensamos que va ser mui bien recibíu ente toles edaes, especialmente na mocedá, amás de ser una ferramienta interesante pal usu nos centros educativos yá qu’unu recuerda y deprende pallabres mientres xuega.
#000010
Gardar o meu nome, correo electrónico e sitio web neste navegador para a próxima vez que faga un comentario.
#000014